Alboraia amplia de manera especial els horaris de la Sala d'Estudis per la campanya d'exàmens
20 de desembre de 2024

L'Ajuntament d'Alboraia, a través de la regidoria de Cultura i Biblioteca, ha ampliat l'horari de la Sala d'Estudis amb motiu de la campanya d'exàmens. D'aquesta manera, i per primera vegada a causa de les restriccions provocades per l'enorme deute econòmic que Alboraia arrossega des de fa més de 15 anys, l'estudiantat de la localitat podrà gaudir de nous espais on estudiar de cara a les proves de gener.

A la sala habitual situada a la Biblioteca Pública Municipal, en el seu horari habitual de dilluns a divendres, se suma la sala del centre Portalet els divendres a la vesprada, dissabtes i diumenges fins al 7 de gener. L'horari comprén de 19.30 a 22.00 hores els divendres, de 09.30 a 23.00 hores els dissabtes i de 09.30 a 13.00 hores els diumenges.

La regidora Conxa Villena valora molt positivament "aquest pas avant que cobreix una demanda veïnal i facilita enormement les opcions d'estudi de l'alumnat local" i avança que estan estudiant millores en aquest sentit per a pròximes campanyes d'estudi.